
Térbeli rácsos tartók súly szerinti optimálizálása

A bemutatandó dolgozat az optimális szerkezettervezés kérdéskörét hivatott tárgyalni, ezen belül részletesebben taglalva annak egyik alapfeladatát, a szerkezetek súly szerinti optimalizálását. A választott téma elméleti hátterének megismerése mellett, a dolgozat másik alappillére az új ismeretek gyakorlatba való átültetése, amely egy térbeli rácsos tartó szerkezetek súly szerinti optimalizálására szolgáló program felépítésén keresztül valósult meg.
A súlyszerinti optimalizáló program kialakítása egy folytonos keresztmetszeti változós, diszkrét szerkezeti rendszerű térbeli rácsos tartók optimalizálására alkalmas megoldás konstruálásából indult ki, majd azt tovább fejlesztve igyekezett, egy a tervezési feladatok végrehajtására egyre magasabb szinten alkalmassá váló programot alkotni. Az állapot és tervezési változókra tett korlátokat illetően bemutatásra kerül a folytonos keresztmetszeti változós programba a keresztmetszeti méretek alsó és felső határára, a csomóponti elmozdulásokra, valamint az elemekben ébredő feszültségekre megfogalmazható feltételek megadásának módja az optimalizálás során. Ezen felül tárgyalásra kerül a lokális stabilitási korlátok optimalizálási feltételekbe való megadásának lehetősége, valamint a körvonalazódott irányvonalnak megfelelően egy a folytonos megoldásokra épülő diszkrét szelvénytárból való keresési eljárás beépítése. A program elkészítése közben további igényként jelentkezett annak megoldása, hogy tetszés szerint több rúdelemet azonos keresztmetszeti változóval lehessen felruházni az optimalizálás során, mellyel gyakorlatiasabban közelíthetőek meg a szerkezettervezési feladatok, e kritérium a "group"-ok bevezetésével valósult meg.
Az optimalizáló program felépítése során szükség volt vizsgálati szerkezetekre is, melyeken keresztül az applikáció folyamatosan tesztelésre kerülhetett. A célra egy olyan konvencionális vizsgálandó szerkezettípus került kiválasztásra, melynél a szerkezet súlyára irányuló optimalizálási módszer alkalmazásával, egy tényleges rendszer tervezését képező beruházás esetén a keresztmetszetek minimalizálásával önmagában jelentős megtakarítások érhetőek el. Így esett a választás a rácsos tornyokra, mint konkrét szemléltetési eszköz.
A program fokozatos felépítése során az egyes szinteket felhasználva összehasonlító vizsgálatokra is sor került, ezek fő célja: megfelelő következtetések levonása annak tárgyára vonatkozóan, hogy a szerkezet keresztmetszeti változóinak mely módon való csoportosítása vezet legjobb eredményre kivitelezési szempontokat is szem előtt tartva, rácsos torony szerkezetek tervezése során; valamint a különböző állapot tényezőkre tett korlátok, különböző szinteken való alkalmazásának a szerkezetek súlyára gyakorolt hatását megvizsgálni.
Ezen célok realizálása az alábbi alaptézisekre támaszkodva történt, melyek a program felépítésének alapkoncepciójaként is értelmezhetőek:
· az elkészített program alkalmazhatóságának folyamatos vizsgálata gyakorlati példákon keresztül,
· annak minden egyes lépésében korlátainak és lehetőségeinek megállapítása,
· a lehetséges továbblépési irányok megfontolása és lehetőség szerinti végrehajtása.



